
  Minden jog fenntartva.


  Minden jog fenntartva. A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.


  A könyvben olvasható információk csupán tájékoztató jellegűek, nem pótolják egyetlen egészségügyi probléma diagnózisát, kezelését sem. Nem helyettesíthetik a képzett egészségügyi szakemberrel folytatott konzultációt. E könyv tartalma csupán segítséget nyújt egy egészségügyi szakember által előírt észszerű és felelős kezelési programhoz. A szerző és a kiadó semmiféle felelősséget nem vállal a könyv tartalmának félreértelmezéséért vagy téves alkalmazásáért.


  GOOD LIFE BOOKS, BUDAPEST


  Felelős kiadó Eitner Noémi és Melher Viktor igazgatók


  Műszaki vezető Horányi Laura


  Főszerkesztő Melher Viktor


  Tipográfia Madarász György


  Borítót készítette GLB Könyvkiadó Kft.


  Elektronikus formátum

  Békyné Kiss Adrien


  ISBN 9789635292691


  Segítsen ez az adomány,

  hogy megtaláld magadban a helyet,

  ahol felismered értékeidet, azt a részedet,

  mely tiszta szeretet és önelfogadás.

  Régóta hiszem: „Mindaz, amit tudnom kell, feltárul előttem.”


  „Mindazt, amire szükségem van, megkapom.”


  „Életemben minden rendben van.”


  Nincs új tudásom. Egyetlen ősi és korlátlan tudás létezik. Boldogan fordítom ezt a bölcsességet a gyógyulás útját járók javára.


  Nektek ajánlom ezt az írást, akik megtanítottatok mindarra, amit tudok: betegeimnek, kollégáimnak, tanáraimnak és a Határtalan Isteni Intelligenciának, amiért általam üzen az emberekhez.

  KÖSZÖNETNYILVÁNÍTÁS


  Hálás szívvel mondok köszönetet:


  Tanítványaimnak és pácienseimnek, akiktől sokat tanultam, és bátorítást kaptam gondolataim lejegyzéséhez.


  Julie Websternek a gondoskodásáért, s azért, hogy átsegített könyvem megírásának kezdeti nehézségein.


  Dave Braunnak, akitől a szerkesztés során tanultam rengeteget.


  Charlie Gehrke-nek, amiért készségesen részt vállalt Új Központunk létrehozásában, és biztosította a megfelelő körülményeket alkotómunkámhoz.


  ELŐSZÓ


  Ha egy lakatlan szigetre száműznének, és csak egyetlen könyvet vihetnék magammal, gondolkodás nélkül Louise L. Hay Éld az életed című könyvére esne a választásom.


  Ez a mű nem csupán egy kiváló mester tanításainak összegzése, hanem egy nagyszerű asszony megindító és személyes vallomása is.


  E csodálatos új könyvében Louise fejlődésében megtett útjának néhány részletét osztja meg velünk. Ámulattal és együttérzéssel olvastam történetét – kicsit szűkszavúnak éreztem, de ez talán tényleg már egy másik könyv lenne.


  Nézeteink azonosak. Amit csak tudnod kell az életről, buktatóiról, s arról, hogyan formáld magad, e könyvben megtalálod. Itt hívnám fel figyelmedet arra a rendkívüli s a maga nemében páratlan útmutatóra, melyben Louise eligazítást ad a betegségek hátterében meghúzódó lehetséges gondolati beidegződésekről. Egy ember egy lakatlan szigeten, aki e palackba zárt üzenet birtokába jut, mindent megtudhat arról, hogyan tegye életét a lehető legteljesebbé.


  Lakatlan sziget, avagy sem, ha már egyszer rátaláltál Louise-ra – még ha tán véletlenül is –, biztos lehetsz abban, hogy jó úton jársz. Louise könyvei, gyógyító témájú kazettái és ihletett munkája csodálatos ajándékok egy zaklatott világ számára.


  Az AIDS-betegek gyógyításába vetett erős hitemnek köszönhetem, hogy megismerhettem Louise-t, és átvehettem módszereit.


  Azok a betegeim, akiknek lejátszottam Louise Az AIDS pozitív megközelítésben című kazettáját, már az első alkalommal vették Louise üzenetét, s többen napi gyógyító rítusuk részévé tették a kazetta hallgatását. Egy Andrew nevű betegem így fogalmazott: „Louise-zal fekszem, s őrá kelek fel reggelente!”


  Louise iránti tiszteletem és szeretetem tovább növekedett, amint láttam, hogy szeretett AIDS-eseim magukkal békében, gazdag s hiánytalan lélekkel viselték állapotuk rosszabbodását. Mióta Louise életük részévé vált, sokkal szeretetteljesebbek és megértőbbek lettek mind önmaguk, mind mások irányában, és megtiszteltetésnek érezték, hogy e csodás élményben részük lehetett.


  Életemben sok nagyszerű tanítómesterrel hozott össze a sors, s biztosan tudom, hogy volt közöttük néhány szent, sőt, talán még istenségek is. Mindazonáltal Louise azért egyike a legnagyobbaknak, mert feltétlen szeretetére és gondoskodására mindig számíthat az ember, még egy konyhai főzőcskézés során is. (Legalább ekkora mestere a krumplisaláta készítésének.) Louise nem olyan ember, aki bort iszik, és vizet prédikál.


  Nagy megtiszteltetésnek érzem, hogy arra ösztönözhetlek, tedd életed részévé ezt a könyvet. Hidd el, érdemes!


  Dave Braun


  Dana Point, Kalifornia


  1984. szeptember


  ELSŐ RÉSZ


  Bevezetés


  Tanácsok olvasóimnak


  Kedves olvasóm! Azért írtam ezt a könyvet, hogy megosszam veled mindazt, amit tudok és tanítok. Gyógyítsd meg a tested című kis könyvemben azokata gondolati beidegződéseket ismertettem, amelyek kikezdik egészségünket, s ezzel sok ember érdeklődését felkeltettem.


  Olvasók százai jelezték levélben, hogy szeretnének többet megtudni a témáról. Pácienseim és mindazok, akik itt vagy külföldön terápiámban részesültek, szintén azt kérték, hogy írjam meg ezt a könyvet.


  Könyvemben szeretnélek végigvezetni egy kezeléssorozaton, ahogy azt akkor tenném, ha magánbetegként keresnél fel, vagy terápiás csoportjaim egyikébe járnál.


  Ha fokozatosan, az általam leírt sorrendben végzed el a gyakorlatokat, mire becsukod a könyvemet, életed már átalakulóban lesz.


  Azt javaslom, olvasd egyszer végig a könyvet, majd kezdj hozzá megint, s csak ezúttal mélyedj el a gyakorlatokban. Adj magadnak elegendő időt mindegyikre.


  Ha tudsz, dolgozz együtt barátoddal, vagy családod egyik tagjával.


  Minden fejezet egy pozitív megerősítéssel indul. Ezek használhatók, amikor az élet adott területén dolgozik az ember. Szánj két-három napot egy-egy fejezet tanulmányozására és a vele folytatott munkára. Ismételgesd és írd le sokszor a fejezetet nyitó megerősítést.


  A fejezetet minden esetben „kezelés” zárja, amely a tudat átalakítását célzó pozitív gondolatfolyam. Ezt olvasd el napjában többször is.


  Könyvemet saját történetem elbeszélésével zárom, amely bizonyítékul szolgál arra, hogy bármilyen messziről induljunk is, képesek vagyunk a teljes megújulásra.


  Ne feledd, mialatt fáradozol, szerető támogatásom veled marad.


  


  Filozófiám néhány alaptétele


  Teljes mértékben felelősek vagyunk mindazért,

  ami történt és történik velünk.

  Minden egyes gondolatunk a jövőnket alakítja.

  A hatalom lényege a most-ban rejlik.

  Mindenki önutálattól és bűntudattól szenved.

  A legtöbb ember úgy véli, nem elég tehetséges.

  Ez azonban csak egy gondolat, és a gondolatok

  változtathatók.

  A neheztelés, a rosszallás és a bűntudat

  a legkártékonyabb beidegződések.

  A sérelmekről való lemondás még a rákot is meggyógyíthatja.

  Ha igazán szeretjük önmagunkat, életünkben minden sikerülni fog.

  Le kell mondanunk a múltbeli sérelmekről,

  és meg kell bocsátanunk mindenkinek.

  Késznek kell lennünk arra, hogy megtanuljuk

  szeretni önmagunkat.

  Önbecsülés és önbizalom a nyitja minden pozitív

  változásnak.

  Mi magunk hozzuk létre testünkben az összes

  úgynevezett „betegséget”.


  


  Az élet végtelen körforgásában, ahol most vagyok,

  minden teljes, egész és tökéletes,

  de azért mégis folyton változik.

  Nincs kezdet és nincs vég,

  csupán az anyag és a tudat állandó egymásba fordulása.

  Az élet nem áll meg, nem akad el, meg nem öregszik,

  hisz minden pillanata teljes megújulás.

  Egy vagyok azzal a Hatalommal,

  mely létrehozott, és Tőle kaptam erőmet,

  mellyel alakíthatom körülményeimet.

  Boldog vagyok, mert tudom, hogy elmémet

  bármire használhatom, egyedüli irányítóként.

  Az élet minden pillanata egy új kezdet,

  amint a régitől távolodunk.

  Ez a pillanat új kezdet számomra itt és most.

  Világomban minden rendben van.


  


  Első fejezet – Amiben hiszek


  „A bölcsesség és tudás kapuimindig nyitva állnak.”


  Az élet valójában nagyon egyszerű: amit adunk, azt kapjuk vissza


  Amilyennek tartjuk magunkat, olyanná is válunk. Hiszem, hogy mindenki, így jómagam is, teljes mértékben felelősek vagyunk mindenért, ami életünkben végbemegy, a jóért éppúgy, mint a rosszért. Minden egyes gondolatunk a jövőnket formálja. Élményeinket gondolataink és érzéseink határozzák meg. Mindaz, amit gondolunk és mondunk, élményeinket alakítja.


  Mi teremtjük a helyzeteket, aztán lemondunk a hatalmunkról azáltal, hogy a másikat hibáztatjuk saját kudarcunkért. Nincs ember, nincs hely és dolog, amelynek hatalma lenne felettünk, mert elménk egyedüli irányítói „mi” vagyunk. Mi hívjuk létre élményeinket, valóságunkat és benne mindenkit. Ha békét, harmóniát és egyensúlyt teremtünk elménkben, meg is fogjuk találni azokat életünkben


  Te melyik nézetet vallod?


  „Nem bízhatok senkiben.”


  „Jók hozzám az emberek.”


  Ez a két nézet teljesen eltérő élményekhez juttat. Amit önmagunkról és az életről gondolunk, bekövetkezik.


  A Világegyetem teljes mértékben támogatja elképzeléseinket


  Azaz, tudatalattink elfogadja, bármit választunk is hitünkként. Ez pedig azt jelenti, hogy amit magamról és az életről gondolok, bekövetkezik. Amilyennek magadat és az életet látni szeretnéd, valóra válik. Lehetőségeink pedig korlátlanok: bármit gondolhatunk.


  Most már talán te is belátod, hogy a két nézet közül érdemes az utóbbit választani.


  Az egyetemes hatalom nem bírál és nem ítélkezik felettünk


  Egyszerűen elfogad bennünket olyannak, amilyenek vagyunk. Majd kivetíti életünkben meggyőződéseinket. Ha a fejembe veszem, hogy magányos vagyok, és senki sem szeret, akkor ezt is fogom tapasztalni.


  Ugyanakkor, amint kész vagyok ezt a negatív elvárást pozitívra cserélni, és hiszek abban, hogy „a Szeretet végtelen, szeretek és szeretetre méltó vagyok”, életem is megváltozik. Kedves emberekkel fogok találkozni, akiket már régóta ismerek, kedvesebbekké válnak, és nekem sem esik már nehezemre szeretettel közeledni másokhoz.


  A legtöbben teljesen félreismerjük magunkat, és merev szabályok közé zárjuk az életünket


  Mindezt nem azért mondom, hogy bárkit is elmarasztaljak, hiszen ebben a pillanatban is mindnyájan a tőlünk telhető legjobbat cselekedjük. Ha többre lennénk képesek, ha többet tudnánk és értenénk, bizonyára másként csinálnánk. Kérlek, ne hibáztasd magad, amiért itt tartasz. Már az a tény, hogy megtaláltad ezt a könyvet és általa engem, azt bizonyítja, hogy megértél a változásra, életed új irányt vehet. „A férfiak nem sírnak!”, „A nők nem tudnak bánni a pénzzel!” Ne dőlj be az efféle közhelyeknek!


  Kisgyermekként a körülöttünk élő felnőttek viselkedéséből tanuljuk meg, miként viszonyuljunk önmagunkhoz és az élethez


  Így tanuljuk meg, milyennek tartsuk magunkat és világunkat. Na már most, ha boldogtalan, megfélemlített, indulatos, vagy magukat bűnösnek valló emberek közt nőttél fel, bizony sok negatív dolgot tanultál meg magadról és a világról.


  „Semmit sem csinálok jól.”, „Az én hibám.”, „Ha dühös vagyok, nem ismernek rám.”


  Az efféle rögeszmék sok csalódást okoznak.


  Felnőttként hajlamosak vagyunk újraéleszteni gyermekkorunk érzelmi környezetét


  Ez nem jó vagy rossz, helyes vagy helytelen; ezt az „otthonképet” hozzuk magunkkal. Hajlunk arra is, hogy személyes kapcsolatainkba anyánkkal vagy apánkkal való kapcsolatunkat, esetleg kettejük viszonyát vetítsük bele. Gondolj vissza, hány szeretőd vagy főnököd volt „éppen olyan”, mint anyád vagy apád.


  Úgy bánunk magunkkal, miként szüleink bántak velünk. Ugyanúgy dorgáljuk és büntetjük magunkat. Szinte hallod a szavakat, hogyha figyelsz. Ugyanúgy szerethetjük és bátoríthatjuk is magunkat, ha kiskorunkban szeretetet és bátorítást kaptunk.


  „Semmit sem csinálsz jól.”, „Mindenért te vagya hibás.” Hányszor szidtad így magadat?


  „Csodálatos vagy.”, „Szeretlek.” Gyakran dicséred magad így?


  Én mégsem hibáztatnám szüleinket mindezért


  Mindnyájan áldozatok áldozatai vagyunk, s ők nem taníthattak meg bennünket olyasmire, amit maguk sem tudtak. Ha az anyád vagy az apád nem tudta, miként szeresse önmagát, hogy is taníthattak volna meg, hogy szeresd önmagadat. Ők minden tőlük telhetőt megtettek, hogy úgy éljenek, miként azt tanulták. Ha szeretnéd jobban megismerni szüleidet, kérd meg, hogy meséljenek gyermekkorukról; s ha megértéssel hallgatod őket, megtudhatod, honnan erednek félelmeik és merev nézeteik. Azok az emberek, akik „mindezt tették veled”, éppoly riadtak és rémültek voltak, mint most te vagy


  Hiszem, hogy magunk választjuk szüleinket


  Mi döntünk úgy, hogy emberi testet öltve földre szállunk az idő és tér meghatározott pontján. Elhatároztuk tehát, hogy idejövünk, és megtanulunk egy bizonyos leckét, amely előrevisz minket lelki fejlődésünk pályáján. Nemet, fajt és hazát választunk magunknak, majd megkeressük azt az emberpárt, aki elénk fogja tartani a magunkkal hozott mintát, amelyen dolgoznunk kell földi létünk során. Aztán mikor felnövünk, rendszerint szemrehányóan szüleinkre bökünk, és így nyafogunk: „Ti tettétek ezt velem!” Pedig valójában mi választottuk őket, mert megfeleltek arra, hogy általuk teljesítsük küldetésünket.


  Már kiskorunkban kialakult hitrendszerünk, s egész életünket úgy éljük le, hogy élményeink ehhez igazodjanak. Tekints vissza és figyeld meg, hányszor történt meg ugyanaz. Nos, nekem elhiheted, hogy te kerested rögeszmésen azokat a helyzeteket, mert közben olyannak láthattad magad, amilyennek képzelted. Valójában nem is fontos, hogy mióta küszködünk egy problémával, és az mennyire komoly vagy súlyos.


  A hatalom lényege a most-ban rejlik


  Mindazt, amit ez idáig átéltél, a múltból hozott gondolataid és elképzeléseid alakították. Azok a gondolatok és szavak formálták, amelyeket tegnap, a múlt héten, az előző hónapban, tavaly, tíz, húsz, harminc, negyven vagy akár több éve gondoltál és mondtál, attól függően, hogy most hány éves is vagy.


  Ez volt a múltad, amelynek egyszer s mindenkorra vége. Ebben a pillanatban csak az számít, amit most gondolsz, hinni s mondani készülsz. Hiszen ezek a gondolatok és szavak fogják formálni jövődet. Hatalmad lényege a jelen pillanatban rejlik, s már most alakulnak élményeid, amelyekben holnap, a jövő héten, a jövő hónapban, jövőre és így tovább, részed lesz.


  Figyeld meg, milyen gondolat foglalkoztat ebben a pillanatban. Negatív vagy pozitív? Szeretnéd, ha ez a gondolat határozná meg a jövődet? Figyelj, és légy óvatos!


  Gondolatokkal bajlódunk, pedig a gondolatok változtathatók


  Mindegy, mi a probléma, élményeink csupán belső gondolatok kivetülései. Tán még az önutálat is csak egy magadról alkotott kép utálata. Van egy efféle gondolatod: „Rossz ember vagyok.” Ez a gondolat hoz egy érzést, és azt készpénznek veszed. Pedig a gondolat nélküli érzés sem jött volna létre. És a gondolatok változtathatók. Gondolj mást, és megszabadulsz az érzéstől is!


  Most, hogy megtudtad, honnan vesszük merev elképzeléseinket, nem találhatsz kifogást arra, hogy elmerülj a saját fájdalmadban. A múltnak nincs hatalma felettünk. Nem számít, mióta dédelgetünk egy beidegződést. A hatalom lényege a most-ban rejlik. Csodálatos felismerés! Ettől a pillanattól szabaddá lehetünk!


  Hiszed vagy sem, mi választjuk gondolatainkat


  Talán megszokásból ragaszkodunk egy gondolathoz, s végül el is felejtjük, hogy tőlünk származik. Pedig nekünk jutott eszünkbe eredetileg. El is hessegethetünk gondolatokat. Emlékezz vissza, hányszor nem akartál jót gondolni magadról. Ugyanígy elháríthatod a magadról alkotott negatív gondolatot is.


  Akit csak megismertem vagy kezeltem, önutálattól és bűntudattól szenvedett kisebb vagy nagyobb mértékben. Pedig minél nagyobb bennünk az önutálat és a bűntudat, annál kevésbé, s minél kisebb, annál jobban működik minden szinten az életünk.


  Pácienseim egytől egyig alábecsülik magukat


  Gyakran hallok efféle kijelentéseket: „Nem érek annyit, mint a többiek”, vagy: „Nem érdemlem meg.” Te is ilyen vagy? Gyakran mondod, sugallod vagy érzed, hogy „kevés vagy”? De kinek a szempontjából? És milyen normák alapján?


  Ha ilyen erős benned ez a meggyőződés, hogy is élhetnél szeretetben, jólétben, boldogan és egészségesen? Hisz saját tudatalattid gátol meg ebben. Sosem lennél rá képes, hogy mindezt elérd, mert valahol valami mindig rosszra fordulna.


  Úgy találom, hogy a neheztelés, rosszallás, bűntudat és félelem több gondot okoz, mint bármi más


  Ez a négy dolog okozza a legsúlyosabb bajokat testünkben és életünkben. Ezek az érzések mások hibáztatásából és az élményeinkért vállalt felelősség elhárításából erednek. Hiszen ha teljes mértékben felelősek vagyunk mindazért, ami életünkben végbemegy, nincs kit hibáztatnunk. Bármi történjék is „odakint”, ez csupán belső gondolkodásunk tükörképe. Ezzel nem a többiek gyarló magatartását kívánom védelmembe venni, de be kell látnod, hogy az emberek úgy bánnak velünk, miként belső elvárásaink azt megkívánják.


  Ha azon kapod magad, hogy efféléket hangoztatsz: „Mindig mindenki ezt és ezt teszi velem, folyton bírálnak, nem számíthatok rájuk, semmibe vesznek, megaláznak”, akkor ideje felismerned, hogy erről te tehetsz. Eltorzult énképed vonzza azokat, akik a fenti módon viselkednek. Ha megváltoztatod gondolkodásmódodat, békén hagynak, s valaki mással teszik majd ugyanazt. Többé már nem vonzod őket.


  Most pedig felsorolok néhányat a beidegződések okozta testi bajok közül. Az elfojtott harag szétrágja a testet, és a rák nevű betegségben teljesedik ki. Az örökös pocskondiázás ízületi gyulladáshoz vezet. A bűntudat elvárja a büntetést, az pedig fájdalommal jár. (Ha egy beteg azzal keres fel, hogy fájdalmai vannak, rögtön tudom, hogy sok bűnt hurcol.) A félelem és a feszültség leginkább kopaszságban, sebek és kelések alakjában nyilvánul meg.


  A sérelmeinkről való lemondás és a megbocsátás tán még a rákot is meggyógyítja. Lehet, hogy naivan hangzik, de ezt én saját magamon tapasztaltam.


  Megváltoztathatjuk viszonyunkat a múlthoz


  A múltnak egyszer és mindenkorra vége. Most már nem változtathatunk rajta. De még most is módosíthatunk a róla alkotott képünkön. Balgaság azért büntetnünk magunkat a jelenben, mert valaki annak idején megbántott.


  A következőt szoktam tanácsolni azoknak, akik régi sérelmeket őrizgetnek: „Kérem, próbáljon megszabadulni a nehezteléstől, most, amikor még viszonylag könnyű. Ne várja meg, amíg sebészi beavatkozásra kerül sor, vagy a halálán lesz, és még a pánikkal is meg kell küzdenie.”


  Pánikhangulatban igen nehéz figyelmünket a gyógyító munkára összpontosítanunk. Először időt kell szakítanunk a félelmek legyőzésére.


  Ha úgy határozunk, hogy magunkat tehetetlen áldozatnak, helyzetünket kilátástalannak tekintjük, a Világegyetem támogatni fog bennünket elképzelésünkben, és már el is vesztünk. Létfontosságú, hogy megszabaduljunk ezektől a téves, idejétmúlt, negatív képzelgésektől és gondolatoktól, amelyek sem a javunkat, sem a fejlődésünket nem szolgálják. Megkockáztatom, istenképünknek is mellettünk s nem ellenünk kell szólnia.


  Ha nem akarjuk, hogy nyomasszon a múlt, meg kell bocsátanunk


  El kell határoznunk, hogy lemondunk a régi sérelmekről, és megbocsátunk mindenkinek, magunkat is beleértve. Hirtelenjében talán nem tudjuk, hogyan fogjunk bele, talán nem is akarunk megbocsátani; de már maga az elhatározás elindítja a gyógyítás folyamatát. Gyógyulásunk érdekében kell lemondanunk a régi sérelmekről, és megbocsátanunk mindenkinek.


  „Megbocsátom neked, hogy nem úgy viselkedtél, ahogy elvártam tőled. Megbocsátok neked és feloldozlak.”


  Ez a megerősítés felszabadít bennünket.


  Az összes betegség meg nem bocsátásból fakad


  Valahányszor megbetegszünk, magunkba kell néznünk, hogy kiderítsük, ki az, aki megbocsátásunkra vár.


  A Csodák Könyve a következőket írja: „Az összes betegség meg nem bocsátásból fakad”, s „Valahányszor megbetegszünk, rá kell jönnünk, ki is lehet az, aki a megbocsátásunkra vár.”


  Én ezt azzal egészíteném ki, hogy azt a személyt kell először útjára bocsátanod, akivel a legkevésbé tudsz elnéző lenni. Megbocsátáson lemondást és felszabadítást értek. Semmi köze az elnéző magatartáshoz. Egyszerűen annyiban hagyjuk a dolgot. Nem kell tudnunk, hogyan bocsássunk meg. Elegendő maga a szándék. A Világegyetem majd gondoskodik a módszerekről.


  Saját fájdalmunkkal mindig tisztában vagyunk. Mégis gyakorta nehezen értjük meg, hogy mindazok, akiknek meg kell bocsátanunk, ugyanúgy szenvednek. Meg kell értsük, hogy akkor legjobb tudásuk és belátásuk szerint cselekedtek.


  Amikor az emberek hozzám fordulnak problémájukkal, gyenge egészségi állapotukra, anyagi gondokra, kapcsolataik és munkabírásuk hanyatlására panaszkodnak. Azonban engem mindez nem érdekel: én azt akarom elérni, hogy szeressék önmagukat.


  Úgy gondolom, ha bízunk képességeinkben, ha szeretjük és elfogadjuk magunkat olyannak, amilyenek vagyunk, akkor életünkben minden sikerülni fog. Hiszen az élet minden pillanata apró csodákat tartogat. Javul az egészségünk, a pénz nem folyik ki kezünk közül, kapcsolataink kiteljesednek, és munkánkban is örömünk telik. És mindez szinte magától következik be.


  Ha szereted és becsülöd magad, megteremted biztonságodat, hittel és bizalommal fordulsz az emberekhez, elnyered jutalmadat: elmédben rend lesz, több barátra teszel szert, új munkahelyet találsz, rendeződnek életkörülményeid, s tán még a testsúlyod is előnyösen változik. Aki szereti önmagát és a testét, sem másokat, sem önmagát nem becsmérli.


  Önbecsülés és önbizalom a nyitja minden pozitív változásnak, amely életünkben bekövetkezhet.


  Az önszeretet szerintem ott kezdődik, amikor nem ócsároljuk magunkat, ha valami nem úgy sikerül, ahogy elképzeltük. Az önbírálat fogva tart bennünket abban az állapotban, amelyből szabadulni próbálunk. Míg ha megértőek és jóindulatúak vagyunk magunkhoz, saját munkánkat könnyítjük meg. Lásd be, évek óta ócsárolod magad, eredménytelenül. Légy megértőbb, s figyeld meg, ekkor mi történik.


  


  Az élet végtelen körforgásában, ahol most vagyok,

  minden teljes, egész és tökéletes.

  Hiszek egy nálamnál nagyobb hatalomban,

  mely minden nap minden percében részesít engem erejében.

  Megnyílok a belső bölcsességnek,

  hisz tudom, hogy csupán Egy Intelligencia létezik

  e Világegyetemben.

  Tőle származik

  minden válasz, minden megoldás,

  minden gyógyulás, minden új alkotás.

  Bízom ebben a Hatalomban és Intelligenciában,

  hisz tudom, hogy bármit szeretnék is tudni,

  feltárul előttem az,

  s bármire van is szükségem, megkapom azt

  a megfelelő helyen, időben és összefüggésben.

  Világomban minden rendben van.

